זאב צחור

**זאב צחור** (28 בדצמבר 1941 – 23 בינואר 2017) היה פרופסור להיסטוריה של עם ישראל באוניברסיטת בן-גוריון בנגב, ומייסד ונשיא המכללה האקדמית ספיר.

## ביוגרפיה
צחור נולד וגדל בנתניה. הוריו היו חניכי בית"ר, עולים בעליית אף על פי וחברי אצ"ל. שמו ניתן לו על שם זאב ז'בוטינסקי. יגאל צחור, חבר קיבוץ רביבים ופעיל ציבור בתנועה הקיבוצית ובמפלגת העבודה, הוא אחיו הצעיר.

בגיל 14 עזב זאב את הבית והצטרף כילד חוץ לקיבוץ רמת הכובש וב-1960 התקבל לחברות בקיבוץ. הוא התגייס לנח"ל ויצא לקורס קציני חי"ר ואחר כך פיקד על מחלקה של חיילים בעלי רקע קשה שגויסה לנח"ל (גרסה מוקדמת של מקא"ם). חזר לקיבוץ והיה בו מרכז המטע.

ב-1969 עבר למדרשת שדה בוקר והיה מזכירו של בן-גוריון, עיקר תפקידו היה סיוע לבן-גוריון בכתיבת סדרת הספרים 'זכרונות'. בשנים 1971–1973 למד במחלקה להיסטוריה באוניברסיטת בן-גוריון (אז אוניברסיטת הנגב). תואר שני ודוקטורט עשה באוניברסיטה העברית בירושלים. את עבודת הדוקטור עשה בהדרכת פרופ' שמואל אטינגר בנושא "ההסתדרות – תקופת העיצוב".
במילואים השתתף בארבע מלחמות כמפקד פלוגה: ששת הימים, ההתשה, יום כיפור ומלחמת לבנון הראשונה. היה ממייסדי תנועת שלום עכשיו וחבר ב'פורום על' של התנועה.

לסגל האקדמי של אוניברסיטת בן-גוריון הצטרף כאשר למד לתואר הראשון ב-1972 והתקדם מאסיסטנט ועד לפרופסור מן המניין. ב-1984–1986 היה ראש המחלקה להיסטוריה באוניברסיטה. ב-1993 התבקש על ידי המועצה להשכלה גבוהה להפוך את 'מכללת הנגב' שהייתה שלוחה של אוניברסיטת בן-גוריון למכללה עצמאית. הוא ייסד בה את המכללה האקדמית ספיר והיה נשיא המכללה למן הקמתה ועד ל-2011.

צחור יזם חוג של פרופסורים שלימדו יום בשבוע בבית ספר תיכון בנגב. בבית הספר התיכון מעלה הבשור הוא לימד 16 שנים. היה חבר 'ועדת המקצוע' של משרד החינוך להיסטוריה ולימודי ארץ ישראל, חיבר חוברות לימוד לבתי ספר. מ-1973 כתב ברציפות טורים לעיתונים, בעיקר למדור 'דעות' בידיעות אחרונות.

מחקריו מתרכזים בלאומיות המודרנית, תולדות הציונות, המאבק להקמת מדינת ישראל, דרכי הצמיחה למנהיגות ועיצוב הזיכרון.
ספרו "עיצוב הישראליות" מתמקד בהבניית הזיכרון הישראלי. "כשז'בוטינסקי וטרוצקי נפגשו", ספרו מ-2012, הוא שילוב של מחקר היסטורי ודמיון ספרותי. האוטוביוגרפיה "היינו התקומה", שהופיעה ב-2015, חותרת להבנת בני דורו.

זאב צחור נפטר ב-23 בינואר 2017 ונטמן בבית הקברות בקיבוץ רמת הכובש.

## פרסים
* 1983 – פרס יצחק שדה לספרות צבאית
* 1998 – פרס יצחק בן-צבי לחקר ארץ ישראל
* 2001 – פרס רוטרי לתרומה להשכלה הגבוהה בישראל
* 2008 – פרס הרצל
* 2008 – פרס בובליק, האוניברסיטה העברית
* 2010 – יקיר הנגב
* 2014 - פרס דוד בן-גוריון

## תפקידים
*הוועד המנהל של המכון הישראלי לדמוקרטיה
*הוועד המנהל של מרכז זלמן שזר
*הוועד המנהל של יד טבנקין, הוועד המנהל של עמותת ידיד
*הוועד המנהל של סינמטק שדרות
*המועצה המדעית של יד יצחק בן-צבי
*מועצת הארכיונים העליונה
*המועצה להנצחת זכרם ופועלם של הנשיאים וראשי הממשלה
*המועצה המייעצת שליד מבקר המדינה
*ועדת המערכת של מכון בן-גוריון
*יו"ר פרס ספיר (2011)

## ספרים שכתב
* **בדרך להנהגת היישוב: ההסתדרות בראשיתה**. ירושלים: יד יצחק בן-צבי, תשמ"ב 1981.
* **אניות או מדינה: קורות אניות המעפילים "[[פאן יורק]]" ו"[[פאן קרשנט]]"**/ זאב (וניה) הדרי וזאב צחור. תל אביב: הוצאת הקיבוץ המאוחד בשיתוף אוניברסיטת בן-גוריון, 1981.
* **Voyage to Freedom, Vallentine - Mitchell, London 1985**
* **שורשי הפוליטיקה הישראלית**. תל אביב: הקיבוץ המאוחד, אוניברסיטת בן-גוריון בנגב, 1987.
* **החזון והחשבון: בן-גוריון בין אידאולוגיה לפוליטיקה**. תל אביב: משכל - ספרית פועלים, 1994.
* **חזן - תנועת חיים: השומר הצעיר, הקיבוץ הארצי, מפ"ם**. ירושלים: יד יצחק בן-צבי, תשנ"ז 1997.
* **יקיצה: חלום המדינה ומה שיצא**. תל אביב, מודן, 1998.
* **עיצוב הישראליות**. תל אביב: עם עובד, תשס"ז 2007.
* **[[Q:כשז'בוטינסקי וטרוצקי נפגשו|כשז'בוטינסקי וטרוצקי נפגשו]]**, ידיעות ספרים, 2012. (רומן)
* **היינו התקומה**, הקיבוץ המאוחד, 2015.

## ספרים שערך
* **ההעפלה: 1948-1944**/ ליקט וערך זאב צחור. באר-שבע: אוניברסיטת בן-גוריון, תשמ"ג 1982.
* **מנהיג והנהגה: קובץ מאמרים**/ עורכים: עירד מלכין, זאב צחור. ירושלים: מרכז זלמן שזר לתולדות ישראל; החברה ההיסטורית הישראלית, תשנ"ב 1992.
* **העלייה השנייה**. עורכים: ישראל ברטל, זאב צחור, יהושע קניאל. ירושלים: יד יצחק בן-צבי, תשנ"ח 1997.
* **השכלה גבוהה במחשבה שנייה - המכללות**/ אלעזר כוכבא, זאב צחור, נאוה בן צבי. חיפה: הטכניון - מכון טכנולוגי לישראל, 2002.

## לקריאה נוספת
* ישראל קולת, "(על) זאב צחור, "חזן - תנועת חיים, השומר הצעיר, הקיבוץ הארצי, מפ"ם" (תשנ"ז), **[[ציון (כתב עת)|ציון]]** סד, ד (תשנט 1999) 533–542.
*"טוריסט" - אוסף רשימות מהעיתונות של זאב צחור, הוצאת מכללת ספיר.

## קישורים חיצוניים

* ביוגרפיה של זאב צחור, באתר המכון הישראלי לדמוקרטיה
* 
* 
* 
* לקט מאמרים של זאב צחור
* זאב צחור, עיצוב החברה - הקמת הממשלה הראשונה, "אופקים חדשים"
* איתן אלחדז, נשיא מכללת ספיר: "אנחנו מרגישים נטושים", "סקופ"
* פרופ' זאב צחור פורש מתפקידו, גלי צה"ל און ליין, 22 בספטמבר 2009
* 
* 
* 
* 
* 
* 

## הערות שוליים

קטגוריה:בוגרי אוניברסיטת בן-גוריון בנגב
קטגוריה:בעלי תואר דוקטור מהאוניברסיטה העברית בירושלים
קטגוריה:סגל אוניברסיטת בן-גוריון בנגב: היסטוריה של עם ישראל
קטגוריה:היסטוריונים ישראלים
קטגוריה:אנשי חינוך ישראלים
קטגוריה:נשיאי המכללה האקדמית ספיר
קטגוריה:זוכי פרס יצחק שדה
קטגוריה:זוכי פרס בובליק
קטגוריה:זוכי פרס יצחק בן-צבי
קטגוריה:זוכי פרס הרצל (הרצליה)
קטגוריה:חברי שלום עכשיו
קטגוריה:זוכי פרס בן-גוריון
קטגוריה:רמת הכובש: אישים
קטגוריה:מדרשת בן-גוריון: אישים
קטגוריה:אישים הקבורים ברמת הכובש
קטגוריה:ישראלים שנולדו ב-1941
קטגוריה:ישראלים שנפטרו ב-2017